Mortal Kombat Tambah Pelakon Untuk Watak Sonya Blade & Kano
Barisan pelakon filem aksi Mortal Kombat dikembangkan lagi dengan pertambahan tiga lagi pelakon. Menurut laporan dari laman The Hollywood Reporter, bintang filem The Meg, Jessica McNamee telah dipilih untuk memainkan peranan Sonya Blade, manakala pelakon Josh Lawson akan memain peranan Kano. Manakala bintangi siri Wu Assassins, Lewis Tan kini sedang dalam rundingan untuk memainkan peranan yang masih tidak didedahkan lagi. Mereka akan menyertai Joe Taslim yang memainkan peranan sebagai Sub-Zero, Ludi Lin sebagai Liu Kang, Mehcad Brooks sebagai Jackson “Jax’ Briggs, Sisi Stringer sebagai Mileena dan Tadanobu Asano sebagai Raiden. Filem ‘reboot’ ini akan mengisahkan tentang seorang protagonis yang terlibat dalam pertarungan interdimensi, dan kemudiannya menyedari potensi sebenarnya selepas bertarung dengan lawan-lawannya. James Wan dan syarikatnya, Atomic Monster akan menerbitkan filem ini bersama-sama Todd Garner. Larry Kasanoff, E. Bennet Walsh, Michael Clear dan Sean Robins akan bertindak selaku penerbit eksekutif. Simon McQuoid akan mengarahkan filem ini berdasarkan skrip yang ditulis oleh Greg Russo Mortal Kombat pertama kali diangkat ke layar perak pada tahun 1995, yang diarahkan oleh Paul W.S. Anderson. Filem sekuel berjudul Mortal Kombat: Annihilation menyusul dua tahun kemudian. Bagaimanapun, kritikan teruk yang diterima Mortal Kombat: Annihilation telah menyebabkan penghasilan filem ketiga dibatalkan oleh pihak studio. Penggambaran akan dilakukan di Australia pada penghujung tahun ini dan bakal menemui penonton pada 5 Mac 2021.